b"\n_START_ARTICLE_\nAriocarpus\n_START_SECTION_\nIzvor imena\n_START_PARAGRAPH_\nIme izvira iz gr\xc5\xa1kih besed aria (vrsta hrasta) in carpos (plod), zaradi podobnosti sade\xc5\xbea v obliki hrastovega \xc5\xbeeloda. Druga mo\xc5\xbenost za izvor imena je plod drevesa Sorbus aria, katerega je Scheidweiler opisoval v \xc4\x8dasu, ko je opisal rod Ariocarpus.\xc2\xa0To bi lahko pomenilo, da so plodovi rastlin Ariocarpus videti kot plodovi Sorbus aria.\n_START_SECTION_\nOpis rastline\n_START_PARAGRAPH_\nRastlina je z debelim korenom vra\xc5\xa1\xc4\x8dena v tla. Je skrita v tleh, ker je podobna kamenju. Zunanji del je splo\xc5\xa1\xc4\x8den, premera 6-12 cm. Steblo pokrivajo trikotne bradavice, na katerih so pre\xc4\x8dne gube. Je popolnoma brez bodic. Povrhnjica je sive barve, s \xc4\x8demer se zlije z okoljem._NEWLINE_Rastline iz rodu Ariocarpus imajo na temenu volnato strukturo, iz katere se po mnogo letih starosti rastline razvijejo veliki cvetovi ro\xc5\xbenate ali rumene barve. Rastlina vsebuje grenke in strupene alkaloide, s katerimi se rastlina za\xc5\xa1\xc4\x8diti pred rastlinojedimi \xc5\xbeivalmi.\n_START_SECTION_\nUporaba\n_START_PARAGRAPH_\nPoleg Lophophora williamsii, ki je znan predvsem kot bo\xc5\xbeanski kaktus, pejotl, je na seznamu bo\xc5\xbeanskih rastlin tudi ve\xc4\x8dina kaktusov iz rodu Ariocarpus. Vse vrste Ariocarpus so v Mehiki med domorodci znane pod imenom Chaute, kar pomeni v doma\xc4\x8dem jeziku lepilo. To ime prihaja od lepljivega soka, ki ga te rastline vsebujejo in so ga indijanci na tem obmo\xc4\x8dju kot lepilo tudi uporabljali. Sunami je doma\xc4\x8de ime za A. fissuratus, ljudje iz plemena Tarahumara pa so verjeli, da ima mo\xc4\x8dnej\xc5\xa1e magi\xc4\x8dne u\xc4\x8dinke kot waname (L. williamsii) in so ga pripravljali kot zelo omamno pija\xc4\x8do. Tarahumare so verjeli celo v to, da sunami varuje pred tatovi. Ariocarpus kotschoubeyanus, ki je bil znan pod imenom Pezuna de Venado oziroma Pato de Venado, so uporabljali kot zdravilo proti bole\xc4\x8dinam, proti posledicam udarcev in za zdravljenje zme\xc4\x8dkanin, zdravilo pa so pripravljali z namakanjem v alkohol._NEWLINE_Ariocarpus agavoides je bil znan doma\xc4\x8dinom okoli mehi\xc5\xa1kega mesta Tula kot magueyitio in je bil ob\xc4\x8dasno uporabljen kot sladki sirup dulce. Sok v korenini te rastline ima namre\xc4\x8d sladkast okus._NEWLINE_Pri Vi\xc4\x8doli indijancih sta imela Ariocarpus retusus in A. fissuratus (nepravi peyotl, tsuwiri), posebno mesto. Verjeli so, da ima tsuwiri magi\xc4\x8dno mo\xc4\x8d. U\xc5\xbeivanje tsuwirija naj bi povzro\xc4\x8dilo norost ali celo smrt, \xc4\x8de je bil ta zau\xc5\xbeit brez vra\xc4\x8devega nadzora. U\xc5\xbeivali naj bi ga namesto pejotla ne\xc4\x8disti, krvoskrunitelji in tisti, ki niso imeli dovolj u\xc4\x8denja pri vra\xc4\x8du._NEWLINE_V ljudski medicini naj bi se uporabljala tudi A. bravoanus in A. scaphirostris, vendar natana\xc4\x8dnej\xc5\xa1ih podatkov o tem ni.\n_START_SECTION_\nGojenje\n_START_PARAGRAPH_\n\xc4\x8ceprav rastline iz rodu Ariocarpus zelo po\xc4\x8dasi rastejo, precej vrst, kot na primer A. retusus, ni posebno te\xc5\xbeko vzgajati. Rastline imajo gomoljast koreninski sistem in so zelo ob\xc4\x8dutljivi na vla\xc5\xbenost tal. Uspevajo v odcednem ilovnatem substratu z minimalnim dele\xc5\xbeem humusa.\xc2\xa0Izogniti se moramo prepogostem zalivanju, substrat se mora pred ponovnim zalivanjem popolnoma osu\xc5\xa1iti. Rastline potrebujejo vodo le v obdobjih poletne rasti, prezimiti pa morajo popolnoma suhi z najni\xc5\xbejo temperaturo 12\xc2\xa0\xc2\xb0C, \xc4\x8deprav lahko nekatere vrste prena\xc5\xa1ajo precej hladnej\xc5\xa1e razmere. Razmno\xc5\xbeevanje je s semenom, vendar sejanci zrastejo v odrasle rastline zelo po\xc4\x8dasi._NEWLINE_Kaktusi iz rodu Ariocarpus se pogosto zaradi hiterj\xc5\xa1e rasti cepijo na podlago Pereskiopsis. Ve\xc4\x8dje rastline se precepijo na podlage kaktusov Echinopsis, Eriocereus ali Opuntia compressa', \xc4\x8deprav tako cepljene rastline niso podobne necepljenim primerkom.\n_START_SECTION_\n\xc5\xa0kodljivci in bolezni\n_START_PARAGRAPH_\nNajpogostej\xc5\xa1i \xc5\xa1kodljivci pri gojenju so volnata u\xc5\xa1 in rde\xc4\x8di pajek. Od bolezni je najbolj pogosta koreninska gniloba, ki se obi\xc4\x8dajno pojavi zaradi nepravilne sestave substrata ali prepogostega zalivanja rastlin.\n_START_SECTION_\nOgro\xc5\xbeenost\n_START_PARAGRAPH_\nKaktusi iz rodu Ariocarpus spadajo med ogro\xc5\xbeene, dokaj redke rastline v naravi. Celoten rod Ariocarpus je vpisan v seznam skrajno ogro\xc5\xbeenih rastlin CITES APP I."